山中甃墳外弟程魁有詩次韻
作者：方岳
朝代：宋

paragraphs: 咄哉人世如飛煙，强欲作計垂千年。
寧知鬼見拍手笑，曾不一瞬雲埋阡。
我於浮休等無二，詩卷留與荒山巔。
平生夢想所不到，六國相印二頃田。
古今一死百事足，安用老刻青瑶堅。
海棠作堵錦步帳，柳花糝徑拳毛氈。
見成林壑伴茅堂，名付身後杯生前。
山中物物各生意，春到豈論茅與荃。
人情變態千萬狀，所不負予惟老天。
白虹貫巖出奇怪，一鍤不費青烏遷。
是事且寘勿復道，老子久矣宜蚩妍。